Årets Instituttmesterskap i orientering ble arrangert i forbindelse med onsdagsrankingløp i regi av OSI (Oslo Studentenes Idrettslag) og IL GeoForm, 2. september. Startsted var litt nord for Sognsvann. Løypene var lagt i terrenget videre nordover mot Store Åklungen. Arrangører var Marit Inngjerdingen. Etter en dag med mange varslede byger, tittet sola fram like før start, også som varslet!

Fra Meteorologisk institutt stilte 12 deltagere opp. 8 valgte langløypa og 4 den mellomlange. Disse holdt begge A-nivå og hadde lengde (i luftlinje) på hhv. 5,6 km og 3,7 km. Vi delte inn i en dameklasse og to herreklasser (over og under 50 år). Resultatlistene er satt opp etter kilometertid.

Kristin Goa vant dameklassen. Sturle Hånes var igjen tilbake som vinner i seniorklassen. I juniorklassen var det hard kniving på toppen, og Ivar Seierstad slo tittelforsvareren med snaue halve minuttet.

Resultater fra instituttmesterskapet i orientering 2009 (Tid er min. pr. km., L=lang løype=5.6 km, M=mellomlang løype=3,7 km total tid i parentes)

Damer:

Kristin Goa 12:29 (M, 46:10)

Mariken Homleid 12:53 (L, 1:12:09)

Herrer over 50:

Sturle Hånes 11:55 (L, 1:06:43)

Ørnulf Fremming 19:21 (M, 1:11:37)

Sigurd Haugerud 21:56 (L, 2:02:49)

Herrer under 50:

Ivar Seierstad 9:37 (L, 53:53)

Steinar Eastwood 9:42 (L, 54:20)

John Bjørnar Bremnes 10:18 (L, 57:41)

Alle deltakerne får diplom. I tillegg var det mulig å plukke inn flotte premier selv, etter endt løp. På enkelte ble det flere liter kantarell og trompetsopp.

For de som ikke hadde anledning til å stille opp og for de som ikke fikk det helt til i år og kanskje bommet mer enn de burde: ny sjanser byr seg neste år!

Takk til alle som deltok for helhjertet innsats, og til Marit Inngjerdingen for fine løyper!

Mariken Homleid, leder av orienteringsgruppa ved met.no, Oslo